  Виталий Пронин Ижысь Тодосчиослэн юртазы ортчиз Удмуртиысь наука удысысь дано ужасьлэн, философия наукаосъя кандидатлэн Альберт Разинлэн 75 арес тырмонэзлы сӥзем ужрад.  Гурттэк уз луы Россия А. Разин (нырысетӥ радын) Алнаш ёросысь кузёбайёсын.Альберт Разин аслэсьтыз «Калыклэн ваньбурез - гурт» докладзэ лыдӟиз. Альберт Алексеевич вакчияк но рос-прос вераны тыршиз гурт но адями сярысь:- Мон крестьян пи, та тема мыным тодмо но матын. Солы ик сӥземын вал диссертацие. Мон тодӥсько но валасько: гурттэк уз луы Россия но. Соин ик гуртэз утёно, азинтоно, солы юрттоно. Малы та ужпумез ӝутӥсько Удмуртилэн кунлык басьтэмез дырысен 95 ар тырмон азьын? Тодам вайисько пролетариатлэн азьветлӥсезлэсь Владимир Ленинлэсь кылъёссэ. Со шуэ вылэм: юбилей - ушъяськыны-мактаськыны муг ӧвӧл, со тужгес умой амал шекъёсмес синйылтыны но янгышъёсмес тупатыны. Калыкын вӧлмемын валан: городын улон умой. Асьмеос данъяськыса вераськиськом, адями Москвае, Париже, Лондонэ вуэ ке. Зэм но, городын улон капчигес. Татын вань бадӟым предприятиос, дышетон, шутэтскон центръёс, музейёс, кафеос, городын ӟечгес медицина, узыр адямиос уногес. Гуртысь мынам одӥг олигархез но адӟеме ӧвӧл. Соин ик город гочатэ адямиез. Но мар дуногес: арбери-ваньбур яке лул-сюлэмлэн узырлыкез? Англиысь историк, философ Арнольд Тойнби, дуннелэсь историзэ эскерыкуз, висъяз 21 цивилизациез. Но отын ӧвӧл крестьян цивилизация, мон сое одно ик пыртысал. Гурт цивилизациын, оло, тырмымтэосыз вань, но солэсь вылэ ӝутскемын ӧвӧл одӥгез но цивилизация. Малы ке шуоно ӵапак гуртын кылдэ зэмос адями, солэн ӟеч сямъёсыз: ужез гажан, шуг-секытъёсты чидан, ӟечезлы оскон, чеберез адӟон, инкуазез дунъян, калыкен валче улон, - шуэ Альберт Алексеевич.  Медаль но ӵӧж Альберт Алексеевичез ӟечкыланы мылкыд кариллям уно адямиос. Та ик возьматэ ини тодосчилэсь лякыт луэмзэ. Алама адями доры тамында калык ӧй лыктысал. њечкыласьёс черодэ султћзы. Тодосчиослэн юртэнызы кивалтӥсьлэн воштӥсез, профессор Иван Рысин Альберт Алексеевичлы сётӥз медаль. Россиысь наукалы но историлы сӥзьыса, КПРФ 2011-тӥ арын кылдытӥз «Михаил Ломоносовлы 300 ар» синпель медаль. Та медален сӥлы каро странаысьтымы адӟем карымон тодосчиосты. Табере таӵе медален пусъемын аспал эшмы но.- Азьло улонэз, совето властез трос тышкасько. Но со асьмелэн историмы. Октябрь революция ке ӧй луысал, мон но туннэ татын ӧй сылысал, вылӥ образование но басьтыны ӧй быгатысал, - шуиз Альберт Алексеевич.Аспал эшсэс ӟечкыланы вуизы алнашъёс но. Ёрос администрациысь культурая управленилэн кивалтӥсез Наталья Антонова шуиз:- Тӥ асьтэос улонлы, ӟеч калыклы паймиськоды но милемыз весь паймытӥськоды. Тау со понна.Ува ёросысь Узей-Тукля гуртысь кибашлыослэн юртэнызы кивалтӥсь Геннадий Сидоров аспӧртэм кузьымен лыктэм. Удмуртъёслэсь вӧсь тылобурдозэс, ӵӧжез, ваем, нош ӵӧж пушкын берга Музъем шар. Геннадий Евгеньевич шуиз:- Йӧно удмуртъёсты басьтоно ке, нырысь тодматски суредасен Вячеслав Михайловен, собере тодосчиен Кузьма Куликовен, бӧрысь Альберт Алексеевичен. Ваньзы гордэсь, визьмоесь, адӟем карымонэсь алнаш адямиос. Мон данъяськисько соослэн удмуртлыкез утьыны но азинтыны быгатэменызы.Юбилярез ӟечкылан йылпумъяськиз удмурт кырӟан-эктонъёсын.Галина Семёнова  Теги: рази Удмурткенеш  